জাহযা আল-বারমাকি

**আবুল হাসান আহমাদ ইবনে জাফর আল-বারমাকি আল-নাদিম** (৮৩৯– জুন/জুলাই, ৯৩৬) ছিলেন বারমাকি পরিবারের একজন বংশধর এবং নিজ সময়ের একজন সুপরিচিত পণ্ডিত, গায়ক, কবি ও সভাসদ। তিনি উপনাম **জাহযা** ( ) ও **আল-তুম্বুরী** () নামেই অধিক পরিচিত ছিলেন। তিনি ৯৩৬ সালের জুন/জুলাই মাসে ইরাকের ওয়াসিতে তিনি মারা যান। 

## জীবনী
তিনি ৮৩৯ সালে বাগদাদে জন্মগ্রহণ করেন বলে জানা যায়।তিনি মুসা ইবনে ইয়াহিয়ার নাতি ও খলিফা হারুন আল-রশিদের উজির ও প্রভাবশালী নেতা ইয়াহিয়া ইবনে খালিদ আল-বারমাকির প্রপৌত্র ছিলেন।  ঐতিহাসিক চার্লস পেলেট তাকে "একজন বিচিত্র সংস্কৃতির মানুষ, ভিন্ন ধর্মের প্রতি সহিষ্ণু, সন্দেহজনক নীতিবোধের অধিকারী এবং কুৎসিত চেহারার" মানুষ হিসেবে বর্ণনা করেন। আব্বাসীয় রাজপুত্র ও কবি ইবনুল মু'তাজ তার ফুঁয়োফোঁটার কারণে তাকে *জাহযা* ডাকনাম দেন। পরবর্তীতে এই উপনামেই তিনি পরিচিত হন এবং এটি তাঁর আসল নামকে ছাপিয়ে যায়। তবে তিনি তৎকালীন আব্বাসীয় রাজসভার একজন বিশিষ্ট সদস্য ছিলেন এবং আব্বাসীয় খিলাফতের রাজদরবারের উচ্চপদস্থ ব্যক্তিদের সাথে যুক্ত হয়ে একাধিক উপাখ্যানে তাঁর নাম উঠে এসেছে।  

জাহযা মূলত কবিতা রচনা, সঙ্গীত পরিবেশন ও তামবুর নামক বাদ্যযন্ত্র বাজানোর মাধ্যমে জাীবিকা নির্বাহ করতেন। তাঁর কণ্ঠস্বর ও সুরের দক্ষতা তাঁকে সমাজে একটি স্বতন্ত্র অবস্থান এনে দেয়। তিনি শুধু প্রসিদ্ধ কবিই ছিলেন না, বরং একজন দক্ষ গায়ক ও সঙ্গীতজ্ঞ হিসেবেও পরিচিতি লাভ করেন। ঐতিহাসিক সূত্রে তাঁকে একজন রসিক, আসরপ্রিয় ও বন্ধুবৎসল ব্যক্তি হিসেবে উল্লেখ করা হয়। তিনি আড্ডা, সাহিত্যিক আসর ও সাংস্কৃতিক পরিবেশে অংশগ্রহণ করতে ভালোবাসতেন এবং তিনি নিজের বুদ্ধিদীপ্ত রসবোধের জন্য পরিচিত ছিলেন।  

আবুল ফারায ইস্পাহানির সূত্রে বর্ণিত, জাহযা বলেন: আমি এমন এক কাজে জড়িয়ে পড়ি, যেখানে আমার যা কিছু সঞ্চয় ছিল, সবই ব্যয় করে ফেলি। শেষ পর্যন্ত আমার ঘরে বিছানা ব্যতীত আর কিছুই রইল না। একদিন সকালে ঘুম থেকে উঠে দেখি, আমি একেবারে নিঃস্ব হয়ে পড়েছি। তখন ভাবতে লাগলাম, এখন কী করা যায়! হঠাৎ মনে হলো, ইবনে আবি ইবাদ আল-কাতিবের পুত্র মাহবারার কাছে একটি চিঠি লিখি। আমি তার প্রতিবেশী ছিলাম। তিনি কয়েক বছর আগে সরকারি দায়িত্ব ছেড়ে দিয়ে গৃহবন্দী জীবন বেছে নিয়েছিলেন। গেঁটেবাত রোগে আক্রান্ত হয়ে তিনি এতটাই দুর্বল হয়ে পড়েন যে, তাকে কেবল কাঁধে বা পালকিতে বহন করে নিয়ে যাওয়া যেত। কিন্তু এসত্ত্বেও তিনি ছিলেন অত্যন্ত রুচিশীল, প্রাচুর্যশালী ও আনন্দপ্রিয়; পানাহার ও আমোদ-প্রমোদে তার আগ্রহ প্রবল ছিল। ভাবলাম, তাকে একটু রসিকতার ভঙ্গিতে লিখলে হয়তো তিনি আমাকে নিমন্ত্রণ করবেন এবং তাতে কিছুদিনের খরচ জোগাড় হয়ে যাবে। তাই তাকে কবিতার আকারে কিছু লিখে পাঠালাম। চিঠি পাঠানোর কিছুক্ষণ পর দেখি, পালকিতে চড়ে তিনি নিজেই সরাসরি আমার বাড়ির সামনে এসে হাজির; আমি তখন দরজার কাছে বসে আছি। আমি বললাম, আপনি কেন এলেন? আপনাকে কে ডাকল? তিনি বললেন, তুমিই তো। আমি বললাম, আমি তো শুধু জিজ্ঞেস করেছি, আপনি এ বিষয়ে কী ভাবেন? আমি তো আপনার ঘরের কথা ভেবেই বলেছি, আমার ঘরের কথা তো বলিনি! আল্লাহর কসম, আমার ঘর তো মুসার মায়ের হৃদয়ের মতোই শূন্য! তিনি বললেন, “যেহেতু চলে এসেছি, আর ফিরব না। তোমার ঘরে প্রবেশ করি এবং তোমার জন্য যা প্রয়োজন, তা আমার ঘর থেকে আনিয়ে নিই। আমি বললাম, “যা আপনার ইচ্ছা হয়।” তিনি ভেতরে ঢুকে দেখলেন, সত্যিই আমার ঘরে কিছুই নেই! তিনি বললেন, হে আবুল হাসান! এ তো দেখি মহাদারিদ্র্য! বললাম, যা দেখছেন, তাই। সঙ্গে সঙ্গে তিনি নিজের বাড়িতে লোক পাঠিয়ে বিছানা, আসবাবপত্র, কাপড় ও কয়েকজন দাস-দাসী আনালেন। এরপর তার পুত্র কয়েকটি থালা ভরে ফলমূল, ধূপ-ধুনো ও পানীয়ের পাত্র নিয়ে এলো। সেদিন সারা রাত তিনি আমার ঘরেই কাটান এবং আমার গান ও আমার এক গায়িকার গানে মেতে রাতভর পানাহার করেন। 

## রচনাবলী
তাঁর রচনাবলির মধ্যে মাত্র কয়েকটি বর্তমান পাওয়া যায়। কয়েকটি কবিতা ছাড়া এসবের বেশিরভাগই কেবল দশম শতাব্দীর সংকলন *[[আল-ফিহরিস্ত|আল-ফিহরিস্তের]]* একটি তালিকায় উল্লখ আছে। এই তালিকায় জ্যোতিষশাস্ত্র, বীণাবাদন, রান্না ও খলিফা আল-মুতামিদের জীবনী সম্পর্কিত গ্রন্থ অন্তর্ভুক্ত রয়েছে।  তাঁর প্রতি সম্পৃক্ত করা হয়, এমন রচনাবলি হলো:

* *কিছু কবিতা*
* *কিতাব আল-তামবুরিন*
* *কিতাব ফাযায়েল আস সাকবাজ*
* *কিতাব আল-তারান্নুম*
* *কিতাব আল-মুশাহাদাত*
* *কিতাব মা শাহাদাহু মিন আমর আল-মুতামিদ আলাল্লাহ* 

## মৃত্যু
তিনি ৯৩৬ সালের জুন/জুলাই মাসে ইরাকের ওয়াসিতে মৃত্যুবরণ করেন। 

## তথ্যসূত্র
বিষয়শ্রেণী:৮৩৯-এ জন্ম
বিষয়শ্রেণী:৯৩৬-এ মৃত্যু
বিষয়শ্রেণী:আরব কবি
বিষয়শ্রেণী:আব্বাসীয় খিলাফতের গণিতবিদ